CELEX: 32019R0366
Language: ro
Date: 2019-03-05 00:00:00
Title: Regulamentul de punere în aplicare (UE) 2019/366 al Comisiei din 5 martie 2019 de modificare a anexei I la Regulamentul (UE) nr. 605/2010 în ceea ce privește lista țărilor terțe sau părților de țări terțe din care este autorizată introducerea în Uniunea Europeană de loturi de lapte crud, de produse lactate, de colostru și de produse pe bază de colostru (Text cu relevanță pentru SEE.)

6.3.2019   
               
               
                  RO
               
               
                  Jurnalul Oficial al Uniunii Europene
               
               
                  L 65/1
               
            
         REGULAMENTUL DE PUNERE ÎN APLICARE (UE) 2019/366 AL COMISIEI
         din 5 martie 2019
         de modificare a anexei I la Regulamentul (UE) nr. 605/2010 în ceea ce privește lista țărilor terțe sau părților de țări terțe din care este autorizată introducerea în Uniunea Europeană de loturi de lapte crud, de produse lactate, de colostru și de produse pe bază de colostru
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (1), în special articolul 8 teza introductivă, articolul 8 punctul 1 primul paragraf și articolul 8 punctul 4, precum și articolul 9 alineatul (4),
         având în vedere Regulamentul (CE) nr. 854/2004 al Parlamentului European și al Consiliului din 29 aprilie 2004 de stabilire a normelor specifice de organizare a controalelor oficiale privind produsele de origine animală destinate consumului uman (2), în special articolul 11 alineatul (1),
         întrucât:
         
                     (1)
                  
                  
                     Regulamentul (UE) nr. 605/2010 al Comisiei (3) stabilește condițiile de sănătate publică și sănătate animală și cerințele de certificare pentru introducerea în Uniunea Europeană a loturilor de lapte crud, de produse lactate, de colostru și de produse pe bază de colostru, precum și lista țărilor terțe din care este autorizată introducerea în Uniune a unor astfel de loturi.
                  
               
                     (2)
                  
                  
                     Anexa I la Regulamentul (UE) nr. 605/2010 stabilește o listă de țări terțe sau de părți de țări terțe din care este autorizată introducerea în Uniunea Europeană de loturi de lapte crud, de produse lactate, de colostru și de produse pe bază de colostru și indică tipul de tratament necesar pentru astfel de mărfuri.
                  
               
                     (3)
                  
                  
                     Japonia a solicitat Comisiei autorizarea de a exporta în Uniune lapte crud, produse lactate, colostru și produse pe bază de colostru care au fost supuse unui tratament nespecific. În ceea ce privește sănătatea animală, Japonia este o țară terță inclusă de Organizația Mondială pentru Sănătatea Animalelor pe lista țărilor indemne de febră aftoasă, în care nu se practică vaccinarea, și deci îndeplinește cerințele în materie de sănătate animală ale Uniunii aplicabile importurilor.
                  
               
                     (4)
                  
                  
                     Comisia a efectuat recent controale veterinare în Japonia. Aceste controale demonstrează că autoritatea competentă din Japonia furnizează garanții adecvate în ceea ce privește conformitatea cu cerințele în materie de sănătate animală aplicabile importurilor prevăzute în Directiva 2002/99/CE.
                  
               
                     (5)
                  
                  
                     Având în vedere garanțiile adecvate furnizate de autoritatea competentă din Japonia și situația favorabilă a sănătății animale în ceea ce privește febra aftoasă din Japonia, este oportun ca Japonia să fie inclusă în anexa I la Regulamentul (UE) nr. 605/2010. Această adăugare pe lista din anexa I nu trebuie să aducă atingere obligațiilor care decurg din alte dispoziții ale legislației Uniunii cu privire la importurile în Uniune și introducerea pe piața Uniunii a produselor de origine animală, în special cele legate de întocmirea listei de unități în temeiul articolului 12 din Regulamentul (CE) nr. 854/2004.
                  
               
                     (6)
                  
                  
                     Prin urmare, Regulamentul (UE) nr. 605/2010 ar trebui modificat în consecință.
                  
               
                     (7)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            În tabelul din anexa I la Regulamentul (UE) nr. 605/2010, se introduce următoarea rubrică după cea referitoare la Islanda:
            
               
                           „JP
                        
                        
                           Japonia
                        
                        
                           +
                        
                        
                           +
                        
                        
                           +”
                        
                     
         
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 5 martie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 18, 23.1.2003, p. 11.
         
            (2)  JO L 139, 30.4.2004, p. 206.
         
            (3)  Regulamentul (UE) nr. 605/2010 al Comisiei din 2 iulie 2010 de stabilire a condițiilor de sănătate animală și sănătate publică și de certificare veterinară pentru introducerea în Uniunea Europeană a laptelui crud, a produselor lactate, a colostrului și a produselor pe bază de colostru destinate consumului uman (JO L 175, 10.7.2010, p. 1).